ได้ฝังยาคุมตอนนัดตรวจแผลหลังคลอดหรือหลังจากคลอดได้ 6 สัปดาห์ ฝังยาคุมได้ไม่ถึง 5,7วัน ได้มีเพศสัมพันธ์และหลั่งใน มีโอกาสสูงที่จะท้องมั้ยคะ? ควรกินยาคุมฉุกเฉินมั้ยคะแต่กำลังให้นมลูกจะมีผลหรือเปล่า?
สวัสดีค่ะ หากหลังคลอดไม่ได้ให้นมลูก ระยะเวลาที่จะเกิดการตกไข่และมีโอกาสตั้งครรภ์ต่อได้คือประมาณ 4-6 สัปดาห์ แต่หากได้ให้นมลูกอย่างสม่ำเสมอ การตกไข่และโอกาสในการตั้งครรภ์จะนานกว่านี้ ขึ้นอยู่กับระยะเวลาที่ให้นมลูกด้วยว่านานเท่าใด โดยส่วนใหญ่จะนานกว่า 20 สัปดาห์กว่า แต่บางรายอาจนานเป็นปีได้ดังนั้น หากยังให้นมลูกอย่างสม่ำเสมอ และได้มีเพศสัมพันธ์ที่ 6-7 สัปดาห์หลังคลอด โอกาสในการตั้งครรภ์ยังถือว่าน้อยอยู่ แต่หากให้นมลูกไม่สม่ำเสมอ โอกาสในการตั้งครรภ์อาจมีได้ ทั้งนี้ เพราะโดยปกติ เมื่อเริ่มฝังยาคุมกำเนิดแล้ว ต้องรออย่างน้อย 7 วันก่อนที่จะมีเพศสัมพันธ์ เพื่อรอให้ยาออกฤทธิ์ก่อนค่ะดังนั้น หากไม่ได้ให้นมลูกอย่างสม่ำเสมอ ก็อาจพิจารณาทานยาคุมฉุกเฉิน โดยควรรีบทานให้เร็วที่สุดหลังจากมีเพศสัมพันธ์ แต่ไม่ควรเกิน 72 ชั่วโมง เพื่อให้เกิดประสิทธิภาพสูงสุดค่ะ ทั้งนี้ ยาคุมฉุกเฉิน ไม่ได้มีผลกระทบต่อการหลั่งน้ำนมแต่อย่างใดค่ะ